****

 **REPUBLIKA HRVATSKA
KRAPINSKO-ZAGORSKA ŽUPANIJA**

 **ŽUPAN**

KLASA: 320-01/21-01/17

URBROJ:2140/01-02-19-2

Krapina, 12. ožujka 2021.

Na temelju članka 39., stavka 1. Pravilnika I. za provedbu mjera razvoja poljoprivredne proizvodnje Krapinsko-zagorske županije za razdoblje 2021.- 2023. godine (“Službeni glasnik Krapinsko-zagorske županije”, broj 3/21), te članka 32. Statuta Krapinsko-zagorske županije („Službeni glasnik Krapinsko-zagorske županije“, br. 31/01., 5/06., 14/09., 11/13., 26/13., 13/18. i 5/20) župan Krapinsko-zagorske županije raspisuje

**NATJEČAJ**

**za potporu za povećanje ekološke poljoprivredne proizvodnje**

**na području Krapinsko-zagorske županije u 2021. godini**

1. **Predmet Natječaja je** podnošenje Zahtjeva za potporu za povećanje kapaciteta ekološke poljoprivredne proizvodnje na poljoprivrednim gospodarstvima u Krapinsko-zagorskoj županiji s ciljem povećanja njihove konkurentnosti na tržištu poljoprivrednih proizvoda temeljem Pravilnika I. za provedbu mjera razvoja poljoprivredne proizvodnje Krapinsko-zagorske županije za razdoblje 2021. – 2023. godine (“Službeni glasnik Krapinsko-zagorske županije“, 3/21) koji je usklađen s s Uredbom Komisije (EU) br. 1408/2013 od 18. prosinca 2013. o primjeni članka 107. i 108. Ugovora o funkcioniranju Europske unije na potpore *de minimis* u poljoprivrednom sektoru (SL L352, 24. prosinac 2013.) i Uredbom Komisije (EU) 2019/316 od 21. veljače 2019. o izmjeni Uredbe Komisije (EU) br. 1408/2013 od 18. prosinca 2013. o primjeni članka 107. i 108. Ugovora o funkcioniranju Europske unije na potpore *de minimis* u poljoprivrednom sektoru(SL L 51I, 22. 2. 2019.) (u daljnjem tekstu: Uredba 1408/2013).
2. **Prihvatljivi korisnici su** poljoprivrednici upisani u Upisnike u Agenciji za plaćanja u poljoprivredi, ribarstvu i ruralnom razvoju Podružnice Krapinsko-zagorske županije sa sjedištem na području Krapinsko-zagorske županije.

Korisnik se mora baviti primarnom proizvodnjom poljoprivrednih proizvoda te mora biti upisan u Upisnik subjekata u ekološkoj proizvodnji.

1. **Uvjeti prihvatljivosti:**
	1. Korisnici moraju biti upisani u Upisnik subjekata u ekološkoj proizvodnji, a njihove proizvodne jedinice su pod stručnim nadzorom ovlaštenog kontrolnog tijela odnosno upisani u Upisnik poljoprivrednika i/ili Upisnik obiteljskih poljoprivrednih gospodarstava u Agenciji za plaćanja u poljoprivredi, ribarstvu i ruralnom razvoju Podružnice Krapinsko-zagorske županije sa sjedištem na području Krapinsko-zagorske županije te vrše proizvodnju primarnih poljoprivrednih proizvoda.
	2. Korisnik mora biti upisan u Upisnik poljoprivrednika i/ili Upisnik obiteljskih poljoprivrednih gospodarstava kao nositelj/odgovorna osoba.
	3. Ulaganja se moraju odnositi na primarnu proizvodnju poljoprivrednih proizvoda iz Priloga I. ovog Pravilnika.
	4. Korisnik mora po kupnji izvršiti upis rasplodnih domaćih životinja i matičnih jata peradi u JRDŽ te upis poljoprivrednog zemljišta u ARKOD sustav.
	5. Prihvatljive su aktivnosti koje su nastale nakon 01. siječnja tekuće godine.
	6. Korisnik mora imati podmirene odnosno regulirane financijske obveze prema državnom proračunu Republike Hrvatske.
	7. Korisnik mora imati izvršene obveze temeljem Ugovora sklopljenih s Krapinsko-zagorskom županijom u okviru provođenja Pravilnika I. za provedbu mjera razvoja poljoprivredne proizvodnje Krapinsko-zagorske županije važećeg za prethodnu godinu i Pravilnika II. za provedbu mjera razvoja poljoprivredne proizvodnje Krapinsko-zagorske županije važećeg za prethodnu godinu.
	8. Korisnik u posljednje tri fiskalne godine nije ostvario iznos potpore koji prelazi 20.000 eura sukladno Uredbi 1408/2013.
	9. Korisnik koji se javio na Natječaj za potporu za povećanje ekološke proizvodnje na području Krapinsko-zagorske županije ne može se javiti na Natječaj za povećanje poljoprivredne proizvodnje na području Krapinsko-zagorske županije.
2. **Prihvatljive aktivnosti odnose se na**:
3. kupnju rasplodnih domaćih životinja i/ili matičnih jata peradi, sjemena i sadnog materijala višegodišnjeg bilja,
4. građenje i/ili opremanje zatvorenih/zaštićenih prostora za uzgoj voća, povrća, cvijeća i gljiva,
5. kupnju ili zakup poljoprivrednog zemljišta,
6. podizanje novih i/ili restrukturiranje postojećih višegodišnjih nasada,
7. ograđivanje poljoprivrednih površina za uzgoj voća i povrća,
8. stjecanje potrebnih stručnih znanja i sposobnosti za obavljanje poljoprivredne proizvodnje proizvoda iz Priloga I.

Za aktivnost iz točke c) ovog članka Ugovor o zakupu poljoprivrednog zemljišta mora biti sklopljen na rok od najmanje 5 godina, a za aktivnost kupnje poljoprivrednog zemljišta korisnik mora imati u svom vlasništvu i obrađivati isto u poljoprivredne svrhe najmanje 5 godina.

Aktivnost kupnje sjemena i sadnog materijala ne odnosi se na jednogodišnje bilje i sjeme.

Aktivnost iz točke f) ovoga članka ne može se prikazati u Zahtjevu za potporu kao jedina aktivnost.

Porez na dodanu vrijednost (PDV) nije prihvatljiv za financiranje kod korisnika koji je porezni obveznik upisan u registar obveznika PDV-a te ima pravo na odbitak PDV-a.

1. **Iznos i udio potpore**
2. Visina potpore po korisniku iznosi do 50.000,00 kuna, a maksimalno do 60% od ukupno prihvatljivih aktivnosti.
3. Vrijednost ulaganja za koje se traži potpora mora iznositi minimalno 15.000,00 kuna.
4. Isplata dodijeljene potpore temeljem Odluke o dodjeli sredstava biti će isplaćena na način da se 50% dodijeljene potpore isplati u roku od 30 dana od potpisivanja Ugovora s korisnikom, a ostatak potpore biti će isplaćen nakon dostave i prihvaćanja Izvješća s popratnom dokumentacijom od strane davatelja potpore.

**6. Popis dokumentacije**

 **Popis osnovne dokumentacije**

1. Rješenje o upisu u Upisnik poljoprivrednih gospodarstava

2. Potvrda Porezne uprave iz koje je vidljivo da korisnik ima regulirane financijske

 obveze prema državnom proračunu ne starija od 30 dana na dan podnošenja

 Zahtjeva za potporu (u Potvrdi ne smije biti naveden dug)

3. Potvrda Porezne uprave da li je korisnik u sustavu PDV-a ne starija od 30 dana na

 dan podnošenja Zahtjeva za potporu

4. Preslika važeće osobne iskaznice korisnika

5. Preslika žiroračuna

6. Izvadak iz obrtnog registra (obrti), izvadak iz registra nadležnog Trgovačkog suda

 (pravne osobe), (OPG ne dostavlja navedene dokumente)

7. Ponuda/predračun/ugovor za svaku pojedinu aktivnost. Račun i/ili ugovor s

 dokazom o plaćanju ukoliko je aktivnost provedena

8. Zahtjev za potporu potpisan i ovjeren od strane podnositelja

9. Izjava podnositelja potpisana i ovjerena od strane podnositelja

10. Izjava o korištenim de minimis potporama

11. Privola/suglasnost za objavu osobnih podataka

12. Rješenje o upisu u Upisnik subjekata u ekološkoj proizvodnji

13. Zapisnik stručnog nadzora kontrolnog tijela i potvrdnica za 2020. godinu

14. Potvrda o ekonomskoj veličini poljoprivrednog gospodarstva koja se sastoji od

 Kalkulatora – izračun ekonomske veličine poljoprivrednog gospodarstva, Izjave o

 proizvodnim resursima poljoprivrednog gospodarstva i Izračuna ekonomske

 veličine poljoprivrednog gospodarstva (EVPG), izdane od Uprave za stručnu

 podršku u poljoprivredi i ribarstvu (Ministarstvo poljoprivrede), nakon objave

 natječaja te potpisane od službenika.

**Popis specifične dokumentacije prema pojedinim prihvatljivim aktivnostima**

A) za kupnju rasplodnih domaćih životinja i/ili matičnih jata peradi

1. Predugovor i/ili ponudu za kupnju, račun i/ili ugovor s dokazom o plaćanju ukoliko

 je aktivnost provedena

2. Posjednički list za goveda na svom poljoprivrednom gospodarstvu, ne stariji od 15

 dana na dan podnošenja Zahtjeva

3. Kopija identifikacijske kartice kupca izdane od HAPIH

4. Svjedodžba o zdravstvenom stanju i mjestu podrijetla životinje izdana od

 ovlaštenog veterinara - dokument se dostavlja ukoliko je aktivnost kupnje rasplodne

 životinje izvršena uz gore navedene dokumente

B) za kupnju ili zakup poljoprivrednog zemljišta

1. Ugovor o zakupu poljoprivrednog zemljišta mora biti sklopljen na rok od najmanje

 5 godina računajući od trenutka podnošenja Zahtjeva za potporu

2. Izjava o srodstvu

3. Izjava o kupnji poljoprivrednog zemljišta

**Dodatna dokumentacija**

Potvrda o podacima evidentiranim u matičnoj evidenciji Hrvatskog zavoda za mirovinsko osiguranje ne starija od 30 dana (za poljoprivredna gospodarstva koja plaćaju obvezno mirovinsko osiguranje poljoprivrednika)

1. **Popis priloga Zahtjevu**

Prilog I. Zahtjev za potporu

Prilog II. Popis dokumentacije

Prilog III. Izjava

Prilog IV. Izjava o srodstvu

Prilog V. Kriterij bodovanja

Prilog VI. Zahtjev za promjenu

Prilog VII. Izviješće o utrošku sredstava

Prilog VIII. Popis priloženih dokumenata

Prilog IX. Izjava o korištenim de minimis potporama

Prilog X. Izjava o kupnji poljoprivrednog zemljišta

Prilog XI. Suglasnost za objavu osobnih podataka

1. **Način i uvjeti podnošenja Zahtjeva za potporu**

Zahtjevi za potporu podnose se na popunjenim službenim obrascima s utvrđenom obveznom dokumentacijom koja se prilaže uz Zahtjev za potporu. Obrasci s popisom obvezne dokumentacije u prilogu mogu se preuzeti u Upravnom odjelu za gospodarstvo, poljoprivredu, turizam, promet i komunalnu infrastrukturu ili na web stranici: http://www.kzz.hr (Natječaji i javni pozivi). Obrasci za prijavu na Natječaj ne smiju se ni na koji način mijenjati.

Zahtjev za potporu s obveznom dokumentacijom treba biti dostavljen isključivo putem pošte i to preporučeno u zatvorenoj omotnici na čijoj poleđini treba obavezno ispisati ime i prezime i adresu pošiljatelja, te istu dostaviti na adresu:

**KRAPINSKO-ZAGORSKA ŽUPANIJA,**

**Upravni odjel za gospodarstvo, poljoprivredu, turizam, promet i komunalnu infrastrukturu, Magistratska 1, 49 000 Krapina**

**s naznakom za**

**Natječaj za potporu za povećanje ekološke poljoprivredne proizvodnje na području Krapinsko-zagorske županije u 2021. godini**

**-NE OTVARATI-**

1. Detaljne upute o postupku obrade Zahtjeva za potporu i donošenju Odluke nalaze se u Pravilniku.
2. **Rok za podnošenje Zahtjeva za potporu** teče od dana objave natječaja i traje do 12. travnja 2021. godine.

**ŽUPAN**

Željko Kolar